**Život škôlkárov 3. a 4. triedy z MŠ pri cukrárni od fašiangov do leta...**

***Február - Fašiangy*** - symbol veselosti a zábavy. I v našej škôlke tak bolo. Deti prezlečené do masiek, tancovali, spievali, súťažili i hodovali, a nechýbali ani výborné šišky od našich kuchárečiek.

***V  marci*** – mesiaci knihy sme i my – malí škôlkári navštívili príjemné prostredie mestskej knižnice i mestského múzea v Starej Turej. Milé tety knihovníčky deťom prezentovali rôzne detské knihy, porozprávali o ich autoroch, či ukázali priestory knižnice. Múzeom ich zasa pútavým spôsobom previedla sl. Lucka, deti pozorne počúvali a so záujmom si prezerali historické artefakty súvisiace s naším rodným mestom.

Koncom tohto mesiaca sme poslali preč pani Zimu – Morenu, a privítali sme pásmom krásnych ľudových riekaniek a piesní novú pani Vesnu. Počasie pri vynášaní Moreny bolo krásne a slnečné. Starou Turou sa niesol spev našich detí. Vybrali sme sa k miestnemu potoku, kde sme hodili zapálenú Morenu do vody. Rozlúčili sme sa s ňou so slovami: " Heš, Morena, heš, do potoka bež! "

***V apríli*** sme sa zúčastnili výtvarnej súťaže, ktorú organizovala ZUŠ Stará Turá, pod názvom "*Mesto Stará Turá očami detí"*. Zo všetkých prác boli ocenené i výtvarné diela našich detí. K. Nešťáková sa umiestnila na 1. mieste a na 3. mieste sa umiestnili M. Moravec a K. Otiepková. Ocenené boli i pani učiteľky Gajdošová, Gašparíková, Záhorová, Uhrová, ktoré deti na súťaž pripravovali. Pred veselými jarnými sviatkami Veľkou nocou deti 3.triedy navštívili Centrum voľného času v Starej Turej. Tam na nás čakala teta Janka aj s malým *najozajstným* Ušiačikom. Najskôr sme sa pomocou interaktívnej tabule oboznámili s piesňou o Veľkej noci, potom nám Janka zahrala i na gitare a zároveň vyskúšala pomocou hudobných hádaniek, či aj my máme také dobré ušká ako Ušiačik. Na záver sme vymaľovávali a plastelínou dorábali veľkonočnú koláž. Ďakujeme za krásne a zaujímavé dopoludnie. Tešíme sa aj na budúce.

Dňa 21.4.2015 boli všetci predškoláci pozvaní do ZUŠ na prehliadku ich zaujímavej, rôznorodej výtvarnej a bábkarskej tvorby, prezentáciu hudobnej a tanečnej činnosti, či ukážku vyzdobených priestorov. Mnohé deti navštívili školu po prvýkrát, pre všetkých to bol však silný umelecký zážitok. Pedagogický zbor v ZUŠ privítal deti v rôznych oddeleniach, pripravil pre nich hravým a vekuprimeraným spôsobom horeuvedené činnosti, za čo im, v mene detí, veľmi pekne ďakujeme.

Pri príležitosti "Dňa Zeme " 22.4 sme v spolupráci s CVČ pripravili pre deti predškolského veku športovo-náučné dopoludnie v lokalite nad Salašom. Formou stanovíšť deti plnili rôzne úlohy súvisiace so zdravím, zdravou výživou a samozrejme prírodou. Po odznení správnej odpovede získali ako odmenu semienka strukovín. Na konci náučného chodníka si zasadili do črepníka kvet, ktorý si pyšne priniesli do MŠ, a o ktorý sa budú zodpovedne starať. Ďakujeme pedagógom z CVČ za úžasnú a poučnú aktivitu.

Malí záhradníci zo 4. triedy pracovali ako včielky, aby sa mohli tešiť zo svojej úrody. Zasadili voňavé bylinky - levanduľu, bazalku, žeruchu a tymián. A už budú len pozorovať, ako sa im práca vydarila.

24.4.2015 naše šikovné p. uč. Gajdošová a Podzámska pripravili pre deti predškolských tried už tradičnú umeleckú akciu s názvom "Naše talenty" v spolupráci so ZUŠ, ktorá nám opäť poskytla priestory. Deti, ktoré pani učiteľky jednotlivých tried zodpovedne pripravili na účasť v talentoch sa prezentovali básňami, piesňami, dramatizáciami. Ostatní malí diváci ich nadšene podporovali potleskom.

V rámci spolupráce s rodinou nás navštívil otecko p. Otiepka, ktorý pútavým spôsobom deťom porozprával o poľovníctve, zásadách a ich činnosti. A veru bolo o čom rozprávať. Deti ho s napätím počúvali, pozorovali ukážku zbraní potrebných pre naozajstného poľovníka, samé kládli ujovi poľovníkovi zvedavé otázky. Počas celej návštevy neodtrhli z neho očká, za čo veľmi pekne p. Otiepkovi ďakujeme.

***V máji*** k nám, do materskej školy pri cukrárni, prišli tety Mirka a Lucka a ujo Jožko z Lesoturu, aby nám pomohli vysadiť do našej, škôlkárskej *zelenej záhradky* okrasné stromčeky. My, deti, ich budeme pozorovať ako rastú a zároveň sa o ne starať - to sme prisľúbili našim kamarátom z Lesoturu. Tety a ujo si pre nás pripravili mnoho zaujímavých náučných environmentálnych hier. Ďakujeme ujovi Jožkovi, Mirke i Lucke za prekrásne strávené dopoludnie.

Naše šikovné deti sa zúčastnili aj *Regionálnej športovej olympiády*, ktorú už tradične organizuje naša MŠ. Olympiáda má už 5 – ročnú tradíciu, deti vedieme k rozvíjaniu kontaktov s inými MŠ nášho regiónu, čím podporujeme vzájomné interaktívne vzťahy. Družstvo „žltých hviezdičiek“ reprezentovalo našu MŠ medzi ostatnými MŠ– Bzince pod Javorinou, Lubina a Kostolné.

Nezabudli sme ani na naše zlaté mamičky a babičky. K ich krásnemu sviatku sme pripravili s deťmi tanečné, recitátorské, divadelné pásma, prichystali darčeky, a tak sa im zavďačili za ich bezhraničnú lásku. Ďakujeme.

Koncom tohto mesiaca pripravujeme v rámci spolupráce s rodičmi besedu s poľovníkom p. Kobzom, ale i ukážku výcviku psov a práce s nimi v časti Topolecká v spolupráci s p. Sadloňom I. Vopred ďakujeme.

***V júni*** nás čaká najťažšia skúška odvahy – Škola v prírode na Starej Myjave, plánujeme výlet do Beckova na Beckovský hrad i Podolia do Matúšovho kráľovstva. Koncom mesiaca sa slávnostne rozlúčime s našimi predškolákmi na MsÚ v Starej Turej, čo je pre nás, učiteľky predškolákov tiež veľká skúška, pretože je veľmi ťažké rozlúčiť sa s deťmi, ktoré sú ako naše vlastné, a tak ich aj ľúbime. Napriek tomu im i rodičom želáme len veľa veľa jednotiek, trpezlivosti a radosti do nového školského roka.

III.MŠ, za 3. a 4.triedu Záhorová Sylvia, Bc.